<classify> SERIKALI imezindua rasmi mradi wa ujenzi wa barabara ya mzunguko wa nje yenye urefu wa kilometa 112 kwa lami yenye thamani ya Sh bilioni 494 itakayojengwa umbali wa takribani kilometa 15 kutoka katikati ya Jiji la Dodoma.Akizungumza wakati wa warsha ya uzinduzi wa mradi huo, Mtendaji Mkuu wa Wakala wa Barabara TANROADS, Patrick Mfugale alisema unatekelezwa kwa fedha za mkopo kutoka Benki ya Maendeleo ya Afrika AfDB wa Sh bilioni 412, sawa na asilimia 83.4 ya gharama za mradi huku serikali ikichangia Sh bilioni 82 asilimia 16.6. Pia serikali itatoa kiasi cha Sh bilioni 17 zitakazotumika kulipa fidia ya mali zitakazoathirika.Mfugale alisema mradi huo utakaojenga barabara ya mzunguko wa nje utakuwa na barabara mbili zenye njia nne zenye upana wa mita 3.5 kila moja, eneo la waendao kwa miguu na baiskeli yenye upana wa mita 2.5 kila upande na eneo la katikati lenye upana wa mita 12 kwa barabara nne utatekelezwa ndani ya kipindi cha miezi 36.Alisema barabara hiyo itakatisha barabara kuu za Morogoro Dodoma eneo la Mtumba, Barabara ya Dodoma Babati eneo la Veyula, Barabara ya Dodoma Singida eneo la Nala na ya Iringa Dodoma eneo la Matumbulu.Lengo kuu la barabara hii ni kuepuka foleni katikati ya Jiji la Dodoma ambayo ingesababishwa na magari yanayosafiri katika ushoroba muhimu wa Kati na ule wa barabara kuu ya Trans Africa kutoka Cape Town, Afrika Kusini hadi Cairo nchini Misri, amesema Mfugale.Aidha, Mfugale alisema utekelezaji wa mradi huo pia utahusisha miradi mingine midogo inayogusa jamii moja kwa moja katika sekta za afya, elimu na maji.Tutatekeleza pia miradi midogo ili kuufanya mradi huu uwe na maana na miongoni mwao ni kuwa tutajenga vituo vya afya vilivyowekewa miundombinu yote katika maeneo ya Mahomanyika, Veyula, Nala na Ihumwa, na vituo vipya pamoja na Kituo cha Afya cha Matumbulu vitanunuliwa magari ya wagonjwa.Pia Shule ya Msingi Chiwana iliyopo Ihumwa itafanywa ukarabati, na kutakuwa na uchimbaji visima virefu vinne katika vijiji hivyo na ukarabati wa barabara za Mwangaza Kisasa Medeli na Kizota Zuzu za urefu wa kilomita 28.37, alieleza Mfugale.Mwakilishi wa AfDB, Alex Mubiru alisema makubaliano ya mradi huo yamesainiwa Agosti mwaka huu na kuwa ana imani utekelezaji utafanyika katika muda uliopangwa.Alisema pia wametenga dola za Marekani milioni 7 ambazo zitatumika kuboresha madhari ya Jiji la Dodoma ikiwamo upandaji miti na taa za barabarani.  <topic>: KITAIFA 